**TÁJÉKOZTATÓ**

**a határszemle ellenőrzések végrehajtásának elrendeléséről**

**A** **Komárom-Esztergom Megyei Kormányhivatal** **felhívja az** **ingatlantulajdonosok és földhasználók figyelmét arra, hogy az Agrárminisztérium elrendelte a 2022. évi határszemle ellenőrzések végrehajtását.**

A határszemle ellenőrzéseket Komárom-Esztergom megye településeinek külterületein (beleértve a zártkerti ingatlanokat is) a megyei kormányhivatal ingatlanügyi hatósági feladatkört ellátó szervezeti egységei hajtják végre.

A határszemlén a hatóság szakemberei elsősorban a termőföld védelméről szóló 2007. évi CXXIX. törvény (Tfvt.) 5. § (1)–(4) bekezdéseiben előírt hasznosítási, ideiglenes hasznosítási és mellékhasznosítási kötelezettség teljesítését ellenőrzik.

A hivatkozott jogszabályhely arra kötelezi a földhasználót, hogy a termőföldet a művelési ágának megfelelő termeléssel hasznosítsa, vagy termelés folytatása nélkül – a talajvédelmi előírások betartása mellett – a gyomnövények megtelepedését és terjedését megakadályozza. Ezen vagylagos módon teljesíthető hasznosítási kötelezettség nem érvényesül a szőlő és gyümölcsös művelési ágban nyilvántartott területek esetén, mivel e földrészletek kizárólag a művelési águknak megfelelő termeléssel hasznosíthatók.

Agrártámogatást igénylők részére hangsúlyozandó, hogy az éghajlat és környezet szempontjából előnyös mezőgazdasági gyakorlatokra nyújtandó támogatás igénybevételének szabályairól, valamint a szántóterület, az állandó gyepterület és az állandó kultúrával fedett földterület növénytermesztésre vagy legeltetésre alkalmas állapotban tartásának feltételeiről szóló 10/2015. (III. 13.) FM rendelet értelmében a támogatás szempontjából ökológiai jelentőségű szántó és gyepterületek akkor támogathatók, ha mezőgazdasági termelés hiányában sem áll fenn a terület nagymértékű, súlyos lágyszárú, illetve maradandó fás szárú gyomosodása. Vagyis az FM rendeletben előírt követelmény és a Tfvt. szerinti hasznosítási kötelezettség összhangban van.

A hasznosítási kötelezettség elmulasztása földvédelmi bírság kiszabását vonja maga után (Tfvt. 24. §).

A határszemle ellenőrzések – a hasznosítási kötelezettség teljesítésének ellenőrzése mellett – kiterjednek a termőföldek engedély nélküli igénybevételének feltárására, valamint a művelési ágak természetbeni és ingatlan-nyilvántartási egyezőségének vizsgálatára is.

Felhívjuk a figyelmüket arra, hogy az ingatlanügyi hatóság a határszemle ellenőrzésekkel párhuzamosan a parlagfű elleni hatósági védekezéssel összefüggő felderítést is végez.

A Kormányhivatal kéri az ingatlantulajdonosokat és földhasználókat, hogy jogszabályban foglalt kötelezettségeiknek tegyenek eleget!

A határszemlével és parlagfű ellenőrzésekkel kapcsolatos kérdésekre a kormányhivatal munkatársai szívesen válaszolnak az alábbi elérhetőségeken:

* **KEM KH Földhivatali Főosztály** Földhivatali Osztály 1.

2500 Esztergom, Rudnay S. tér 2.

 Tel.: 33/510-180, E-mail: foldhivatal.esztergom@komarom.gov.hu;

* **KEM KH Földhivatali Főosztály** Földhivatali Osztály 2.

2900 Komárom, Szabadság tér 1.

 Tel.: 34/795-913, E-mail: foldhivatal.komarom@komarom.gov.hu;

* **KEM KH Földhivatali Főosztály** Földhivatali Osztály 3.

2890 Tata, Ady Endre u. 34.

 Tel.: 34/795-036, E-mail: foldhivatal.tata@komarom.gov.hu;

* **KEM KH Földhivatali Főosztály** Földhivatali Osztály 4.

2800 Tatabánya, Bárdos L.u.2.

 Tel.: 34/795-110; E-mail: foldhivatal.tatabanya@komarom.gov.hu;

* **KEM KH Földhivatali Főosztály** Földhivatali Koordinációs Osztály:

Tel.: 33/510-827; E-mail: foldhivatal@komarom.gov.hu.

Esztergom, 2022. május 18.